2003 januárjában stúdióba vonultak, hogy rögzítsék 17. nagylemezüket. A felvételek februárig tartottak; Michael Bradford producer egyúttal néhány dal szerzője is. A Los Angelesben rögzített anyag "Bananas" címmel 2003. szeptember 9-én az EMI és a Sanctuary Records kiadásában jelent meg. A "Bananas" címet kapott album egy erős formában lévő zenekart mutatott, és hosszú évek után ismét jó kritikákat kapott. A rajongók is jobban lelkesedtek, mint az "Abandon"ért, bár az album címe és borítója nem aratott egyértelmű sikert. Az instrumentális "Contact Lost" számot a Columbia-katasztrófa emlékére írták. Érdekesség, hogy a "Haunted" című dalban női háttérvokál (Beth Hart) is hallható.